जयपुर। वन विभाग की कार्यप्रणाली का दोहरा रूप देखिए, जयपुर के झालाना वनक्षेत्र में पांच माह पहले नीलगाय मरी तो रेंजर को दोषी मानते हुए सस्पेंड कर दिया गया, लेकिन रणथंभौर अभयारण्य में बाघों की मौत और उनके लापता होने के मामलों में अभी तक किसी के खिलाफ कोई कार्रवाई नहीं हुई।
खंडार एरिया में पिछले साल 23 दिसंबर को मृत मिले बाघ के कारणों से पर्दा हटाना तो दूर, विभाग अब तक पहचान ही नहीं कर पाया कि वह बाघ कौनसा था। इस मामले में दो जांचें चल रही हैं, लेकिन रिपोर्ट मांगने की जहमत किसी आला अधिकारी ने नहीं उठाई है। अभयारण्य से बाघिन टी-17 तो पिछले तीन माह से गायब है, टी-31 भी लापता हो गई है, लेकिन दोनों ही मामलों में जांच तक नहीं बिठाई गई। बहरहाल, यह बात किसी से छिपी नहीं है कि विभाग की कमजोर निगरानी और सुरक्षा खामियों की कीमत बाघों को चुकानी पड़ रही है।
एक बाघ की मौत, दो जांच, दोनों ही अधूरी
जांच 1. पांच माह में भी नहीं मिली लैब से रिपोर्ट, किसी ने जरूरत भी नहीं समझी
खंडार में बाघ का दो दिन पुराना शव मिलने के मामले में सीसीएफ वाइल्ड लाइफ (जयपुर) पीएस सोमशेखर को जांच सौंपी गई थी। इन्होंने बाघ के विसरा फोरेंसिक लैब भेजे। पांच महीने तक रिपोर्ट नहीं मिली, लेकिन किसी ने लैब से पूछने की जरूरत ही नहीं समझी। अब सोमशेखर कहते हैं कि फोरेंसिक रिपोर्ट के लिए दुबारा संपर्क कर रहे हैं। रिपोर्ट आने के बाद ही जांच आगे बढ़ेगी।
जांच 2. सदस्यों की राय जुदा, जांच रुकी
इसी बाघ की मौत के मामले में डीएफओ ने जांच के लिए एसीएफ दौलत सिंह के अधीन एक कमेटी बनाई। इसमें रेंजर के अलावा कुछ बाघ विशेषज्ञ भी शामिल थे। एक सदस्य ने फोटो के आधार पर बाघ की पहचान बिना नंबरिंग वाले बाघ के रूप में की, लेकिन कुछ सदस्यों ने आपत्ति जताई। उनका कहना था कि बाघ का जिस तरफ से फोटो मौजूद, वह हिस्सा गल हुआ था, ऐसे में पड़ताल संभव नहीं। इसके बाद जांच रोक दी गई। एसीएफ दौलत सिंह ने यह तो कहा कि सदस्यों की राय जुदा होने से रिपोर्ट फाइनल नहीं हो पाई, लेकिन वे यह नहीं बता पाए कि यह कैसे फाइनल की जाएगी।
सुझाव
बाघ टी-29, टी-40, टी-21 और बाघिन टी-27 के लापता होने के मामले की जांच करने वाले एडिशनल पीसीसीएफ एसी चौबे ने ये सुझाव दिए थे-
1. जो बाघ कुछ सप्ताह कैमरा ट्रैप में नहीं आएं, उनकी स्पेशल मॉनिटरिंग की जाए। अतिरिक्त पेट्रोलिंग की व्यवस्था भी हो।
2. कैमरा ट्रैप के फोटोग्राफ का रिकॉर्ड सुरक्षित रखा जाए। बाघ के लापता होने पर उसके आखिरी बार के पूरे मूवमेंट का पता कर तुरंत अलर्ट घोषित किया जाए और पड़ताल हो।
3. पार्क की बाउंड्री (जहां से बाघों के बाहर निकलने के रास्ते) पर ‘इलेक्ट्रॉनिक आई’ की व्यवस्था हो। इसके तहत बड़े खंभे लगाकर उन पर ऐसे कैमरे लगाए जाएं जो दो-तीन किमी. तक का एरिया कवर करें।
आशंकाएं
बाघ-बाघिनों की मौत और उनके लापता होने के पीछे बाघ विशेषज्ञों ने कई तरह की आशंकाएं जताई हैं। उनके अनुसार इन्हें शिकारियों द्वारा निशाना बनाए जाने की बात तो प्रमुख है ही, लेकिन इन्हें अवैध रूप से माइनिंग करने वाले भी अपना दुश्मन मानते हैं। अवैध माइनिंग के दौरान बाघ-बाघिन से उन्हें जान का खतरा बना रहता है। बाघ-बाघिन द्वारा अपने पालतू जानवरों को शिकार बनाने से खफा ग्रामीण भी कई बार इनके लिए खतरा बन जाते हैं।
वन विभाग ने जांच में दोषियों के नाम नहीं, केवल सुझाव मांगे
2010-11 में गायब हुए बाघ टी-29, टी-40, टी-21 और बाघिन टी-27 के लापता होने के मामले में जांच तो बिठाई, लेकिन दोषियों और जिम्मेदारों के नाम की जगह सुझाव मांगे कि कैसे भविष्य में इस तरह की घटनाएं नहीं हों। जांच तत्कालीन एडिशनल पीसीसीएफ एसी चौबे को सौंपी गई थी।
उन्होंने दो बाघों के मरने की आशंका जताई, जबकि दो के बारे में कहा गया कि अच्छी पेट्रोलिंग की जाए तो वे मिल भी सकते हैं। कई सुझाव भी दिए थे। इन्होंने अपनी रिपोर्ट चीफ वाइल्ड लाइफ वार्डन को सौंपी थी। उन्होंने इसे सरकार को तो भेज दिया, लेकिन अभयारण्य के अफसरों तक नहीं भिजवाया। ऐसे में चौबे की रिपोर्ट में आए सुझावों पर अमल नहीं हो पाया।
3 साल में 8 बाघ-बाघिन लापता
रणथंभौर अभयारण्य से 2010-11 से अब तक 8 बाघ-बाघिन लापता हो चुके हैं। इनमें बाघ टी-29, टी-40, टी-21, बाघिन टी-२७, टी-17 व टी-31 के अलावा टी-13 के दो शावक हैं। विशेषज्ञ बताते हैं कि जंगल में मॉनीटरिंग फेल होने के कारण ऐसा हो रहा है। बाघ विशेषज्ञ धीरेंद्र गोधा के मुताबिक टी-17 जहां से गायब हुई, उसी एरिया में उसके तीनों शावक (करीब सालभर) मौजूद हैं।
ऐसे में अब सवाल उठ रहे हैं कि जब मां ही लापता हो गई तो शावकों की सुरक्षा कैसे होगी? इस बारे में अफसरों के पास कोई स्पष्ट जवाब नहीं है। पर्यटन मंत्री बीना काक ने कहा कि शावकों की सुरक्षा के लिए अतिरिक्त कैमरे और स्टाफ लगाया है।
बाघों को क्या चेन से बांधकर रखें
॥इतने बड़े एरिया में बाघों को बांधकर तो नहीं रख सकते। वे कहीं निकल जाते हैं तो उनको ढूंढ़ने के पूरे प्रयास किए जाते हैं। लापता बाघ-बाघिनों में से कितनों की मौत हुई है, यह साफ नहीं है। स्थिति साफ होगी तभी तो कार्रवाई करेंगे। खंडार में मृत मिले बाघ की जांच पूरी करने को कहा गया है।
-यूएम सहाय, प्रधान मुख्य वन संरक्षक, राजस्थान
hin_Deva hin_Deva hin_Deva hin_Deva hin_Deva mag_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva awa_Deva